ב-11 בספטמבר 2012 הודיע מרכז המבצעים של מחלקת המדינה של ארצות הברית שאנצאר א-שריעה הוא האחראי למתקפת הטרור בקונסוליה האמריקנית בבנגאזי שהתרחשה זמן קצר קודם לכן. עדי ראייה אמרו שהם ראו בזירת התקיפה כלי רכב עם לוגו של הארגון, וכי חמושים שהיו במקום הודו שהם שייכים לאנצאר א-שריעה. עדים גם אמרו שהם ראו את אחמד אבו ח'טאלה - מפקד אנצאר א-שריעה בלוב, מוביל את ההתקפה. הוא הכחיש את הדיווח. לפי האתר longwarjournal.org, הארגון פרסם הצהרה לפיה "הארגון לא השתתף בהתקפה כישות יחידה", וכי התקיפה הייתה "התקוממות עממית ספונטנית בגלל קדימון הסרט האנטי-אסלאמי 'תמימות המוסלמים'".